DA Den Europæiske Unions Tidende CE 88/554

(2004/C 88 E/0566)

SKRIFTLIG FORESPØRGSEL E-0986/04

af Richard Corbett (PSE) til Kommissionen

(30. marts 2004)

Om: Konfliktdiamanter

Har Generaldirektoratet for Konkurrence adgang til oplysninger hos Generaldirektoratet for Eksterne Forbindelser om Kimberley-aftalen vedrørende sporing af diamantkilder og -lagre (for at undgå, at der kommer »bloddiamanter« på markedet?

Mener Kommissionen, at de oplysninger, der anvendes til dette formål, også kan kaste lys over den handelspraksis, der findes hos firmaer i diamantsektoren? Vil den evaluere sådanne oplysninger i forbindelse med sin behandling af De Beers' konkurrencebegrænsende »supplier of choice-system«?

Svar afgivet på Kommissionens vegne af Mario Monti

(30. april 2004)

Som svar på det ærede medlems skriftlige forespørgsel kan det være nyttigt at gennemgå målsætningerne for Kimberley-processen og Kommissionens rolle heri.

Der er under Kimberley-processens certificeringsordning, et multilateralt initiativ med støtte fra De Forenede Nationer for at stoppe strømmen af de såkaldte konfliktdiamanter, udviklet en række interne instrumenter for at fremme en effektiv gennemførelse af kravene for samtlige deltagere i ordningen, herunder især regelmæssig indberetning af statistikker om handel med og produktion af uslebne diamanter og et system for »peer review« af deltagernes gennemførelse af ordningen. Kommissionen og især Generaldirektoratet for Eksterne Forbindelser (GD RELEX), der repræsenterer Fællesskabet som deltager i Kimberley-processens certificeringsordning, har adgang til de oplysninger, der i denne henseende stilles til rådighed for samtlige deltagere for at sikre og forbedre ordningens gennemførelse. Alle de pågældende oplysninger stilles imidlertid til rådighed af deltagerne i Kimberley-processen med det ene formål at sikre ordningens gennemførelse, og Fællesskabet er som alle de øvrige deltagere i Kimberley-processens certificeringsordning bundet af strenge fortrolighedsregler for de oplysninger, det har adgang til i sin egenskab af deltager.

Kommissionen ønsker derfor at understrege, at Generaldirektoratet for Konkurrence (GD COMP) ikke på nogen måde er impliceret i gennemførelsen af Kimberley-processens certificeringsordning (ordningens statistiske og overvågningsrelaterede bestemmelser vedrører kun samlede produktionstal og handelsstrømme mellem landene samt deltagernes gennemførelse af ordningen, og ikke bestemte virksomheders handlinger), hvorfor de statistiske og andre tal om gennemførelsen af Kimberley-processens certificeringsordning, som Kommissionen har adgang til som repræsentant for Fællesskabet, der er deltager i Kimberley-processens certificeringsordning, ikke stilles til rådighed for GD COMP. Kommissionen mener, at al anden anvendelse af data stillet til rådighed af deltagerne i Kimberley-processens certificeringsordning til andre formål end forbedring af ordningens gennemførelse ikke vil være forenelig med ordningens bestemmelser og vil underminere effektiviteten af ordningen, som er et afgørende værktøj i bekæmpelsen af konfliktdiamanter.

GD COMP kan derfor ikke få adgang til eller benytte følsomme oplysninger, der indsamles i denne sammenhæng, med henblik på sin vurdering af De Beers' påståede konkurrencebegrænsende »Supplier of Choice«-praksis. Hvis GD COMP imidlertid måtte skønne at have behov for oplysninger om visse virksomheders handelspraksis for sin egen vurdering af konkurrencevilkårene på diamantmarkedet, kan GD COMP bringe sine undersøgelsesbeføjelser i anvendelse for at indsamle disse oplysninger fra de pågældende virksomheder eller sammenslutninger.

Som allerede nævnt i Kommissionens svar på det ærede medlems tidligere mundtlige forespørgsel H-0637/03 fremsat i spørgetiden under Europa-Parlamentets møde i november 2003 (1), forpligtede GD COMP sig, efter at have godkendt De Beers' iværksættelse af Supplier of Choice-ordningerne i januar 2003, til at se nærmere på diamantmarkedet, hvis den skulle blive bekendt med retlige eller faktiske omstændigheder, som kunne påvirke Kommissionens stillingtagen til Supplier of Choice-ordningerne.

En række virksomheder har fremsat påstande vedrørende De Beers' iværksættelse af Supplier of Choice-ordningerne, hvorfor GD COMP har sendt en række anmodninger om oplysninger til forskellige markedsaktører for at skaffe sig fyldestgørende kendskab til markedsvilkårene. GD COMP indsamler for øjeblikket svarene på disse forespørgsler. Når svarene først er analyseret, vil Kommissionen tage stilling til, hvorvidt nye skridt skal tages op til overvejelse.

(1) Mundtligt svar af 18.11.2003.